"สมคิด"เร่งรัฐวิสาหกิจเบิกจ่ายงบลงทุนไตรมาสสุดท้าย
สมคิดถกเร่งรัดการเบิกจ่ายงบลงทุนของรัฐวิสาหกิจช่วงไตรมาสสุดท้ายปี59 ให้เป็นไปตามเป้า
10 ส.ค. 2559

สมคิดถกเร่งรัดการเบิกจ่ายงบลงทุนของรัฐวิสาหกิจช่วงไตรมาสสุดท้ายปี59 ให้เป็นไปตามเป้า
นายสมคิด จาตุศรีพิทักษ์ รองนายกรัฐมนตรี เป็นประธานการประชุมติดตามและเร่งรัดการเบิกจ่ายงบลงทุนของรัฐวิสาหกิจประจำปี 2559 กล่าวว่า ที่ประชุมได้ติดตามและเร่งรัดการเบิกจ่ายงบลงทุนของรัฐวิสาหกิจในช่วงไตรมาสสุดท้ายของปีงบประมาณ 2559 ให้เป็นไปตามเป้าหมายที่กำหนด และผลักดันการลงทุนของรัฐวิสาหกิจในปี 2560 ให้เร็วขึ้น ซึ่งจะมีส่วนสำคัญในการขับเคลื่อนให้เศรษฐกิจไทยขยายตัวต่อเนื่อง
นายเอกนิติ นิติทัณฑ์ประภาศ ผู้อำนวยการสำนักงานคณะกรรมการนโยบายรัฐวิสาหกิจ (สคร.)  กล่าวว่าในปีงบประมาณ 2559 รัฐวิสาหกิจภายใต้การกำกับดูแลของ สคร. ที่มีงบลงทุน 45 แห่ง ได้รับความเห็นชอบในวงเงินลงทุน 3.04 แสนล้านบาท โดยกำหนดให้เบิกจ่าย 95% ของกรอบวงเงินลงทุน โดยตั้งแต่ต้นปีงบประมาณจนถึงเดือน ก.ค. 2559 สามารถเบิกจ่ายงบลงทุนได้ 1.31 แสนล้านบาท ซึ่งคิดเป็น 79% ของแผนการเบิกจ่ายสะสม
อย่างไรก็ตาม การประชุมเร่งเบิกจ่าย ได้เชิญรัฐวิสาหกิจที่มีมูลค่าการลงทุนขนาดใหญ่จำนวน 17 แห่ง ซึ่งมีวงเงินลงทุนจำนวน 2.89 แสนล้านบาท ซึ่งคิดเป็น 96% ของวงเงินลงทุนรวมของรัฐวิสาหกิจ เข้ามาร่วมประชุมเพื่อติดตามการเบิกจ่ายให้ได้ตามเป้าหมาย
นายอภิศักดิ์ ตันติวรวงศ์ รมว.คลัง  กล่าวว่า สคร. ควรร่วมกับสำนักงานคณะกรรมการพัฒนาการเศรษฐกิจและสังคมแห่งชาติ (สศช.) พิจารณาแผนการลงทุนของรัฐวิสาหกิจสำหรับปีงบประมาณ 2560 ในรายละเอียด เพื่อให้สามารถเบิกจ่ายได้ตามแผนที่กำหนดไว้ นอกจากนี้ เพื่อเป็นการขับเคลื่อนการลงทุนของประเทศในปี 2560 รัฐวิสาหกิจและบริษัทในเครือต้องพิจารณานำโครงการใหม่ที่สามารถดำเนินการได้ในปี 2560 เร่งเบิกจ่ายให้ได้โดยเร็ว